ai4bharat/Pralekha huggingface dataset:
இளைஞர் நலன் மற்றும் விளையாட்டு அமைச்சகம்
இளைஞர் நலன் மற்றும் விளையாட்டு அமைச்சகம் விளையாட்டு வீரர்களின் பயிற்சிக்கு நிதி உதவி வழங்குகிறது
நாடு முழுவதும் விளையாட்டை மேம்படுத்துவதற்காக இளைஞர் நலன் மற்றும் விளையாட்டு அமைச்சகம் பல்வேறு திட்டங்களை செயல்படுத்தி வருகிறது. இவை நாட்டில் உள்ள பெண்கள் மற்றும் விளிம்புநிலை விளையாட்டு வீரர்கள் உட்பட அனைத்து தரப்பினரையும் சமமாக பூர்த்தி செய்கின்றன.  கேலோ இந்தியா;  தேசிய விளையாட்டு சம்மேளனங்களுக்கு உதவி;  சர்வதேச விளையாட்டுப் போட்டிகளில் வெற்றி பெற்றவர்களுக்கும் அவர்களின் பயிற்சியாளர்களுக்கும் சிறப்பு விருதுகள்;  தேசிய விளையாட்டு விருதுகள், திறமையான விளையாட்டு வீரர்களுக்கு ஓய்வூதியம்;  தேசிய விளையாட்டு மேம்பாட்டு நிதியம்;  இந்திய விளையாட்டு ஆணையத்தின் மூலம் நடத்தப்படும் விளையாட்டு பயிற்சி மையங்கள் ஆகியவை இந்தத் திட்டங்களாகும். இந்தத் திட்டங்களின் விவரங்கள் அமைச்சகத்தின் இணயைதளத்தில் கிடைக்கின்றன.
கேலோ இந்தியா திட்டத்தின் கீழ், "பெண்களுக்கான விளையாட்டு" என்ற பிரத்யேக உட்பிரிவு உள்ளது. இதில் பெண்களின் பங்கேற்பு குறைவாக உள்ள விளையாட்டுகளுக்கு முக்கியத்துவம் அளிக்கப்படுகிறது. இத்திட்டத்தின் கீழ், கேலோ இந்தியா மகளிர் லீக் போட்டிகள் நடத்தப்பட்டு வருகின்றன, மேலும் பெண் விளையாட்டு வீராங்கனைகளுக்கான சிறப்புப் போட்டிகள் மூலம் 14 விளையாட்டுப் பிரிவுகளில் மொத்தம் 23,963 பேர் பங்கேற்கின்றனர்.
மாற்றுத் திறனாளி விளையாட்டு வீரர்களிடையே விளையாட்டை ஊக்குவிக்கும் வகையில், தேசிய சிறப்பு மையத் திட்டத்தின் கீழ், காந்திநகரில் உள்ள தேசிய விளையாட்டு ஆணைய பிராந்திய மையத்தில் பாரா விளையாட்டுகளுக்கான சிறப்பு மையம் அமைக்கப்பட்டுள்ளது. இந்த மையம் தடகளம், இறகுப்பந்து, வாள்வீச்சு, நீச்சல், பவர் லிப்டிங் மற்றும் டேபிள் டென்னிஸ் ஆகிய பிரிவுகளில் செயல்படுகிறது. மேலும், அனைத்து தேசிய விளையாட்டு ஆணைய விளையாட்டு அரங்குகள் மற்றும் பயிற்சி மையங்கள் மாற்றுத் திறனாளிகளுக்கு உகந்ததாக மாற்றப்பட்டுள்ளன.
இத்தகவலை மத்திய இளைஞர் நலன் மற்றும் விளையாட்டுத்துறை அமைச்சர் திரு அனுராக் சிங் தாக்கூர் மக்களவையில் எழுத்துப்பூர்வமாக அளித்த பதிலில் தெரிவித்துள்ளார்.
பிரதமர் அலுவலகம்
பிரதமருடன் கூகுள் நிறுவன முதன்மை செயலதிகாரி சுந்தர் பிச்சை சந்திப்பு
பிரதமர் திரு நரேந்திர மோடியுடன் கூகுள் நிறுவனத்தின் முதன்மை செயல் அதிகாரி சுந்தர் பிச்சை சந்தித்து பேசினார். இந்த சந்திப்பின் போது புதிய கண்டுபிடிப்புகள் மற்றும் தொழில்நுட்பங்கள் குறித்து இருவரும் விவாதித்தனர்.
பிரதமருடனான சந்திப்பு குறித்து சுந்தர் பிச்சை வெளியிட்டுள்ள ட்விட்டர் பதிவில்;
“பிரதமருடனான சந்திப்பு மகிழ்ச்சி அளித்தது. புதிய கண்டுபிடிப்புகள் மற்றும் தொழில்நுட்பங்கள் குறித்து விவாதித்தோம். நீடித்த மற்றும் நிலையான வளர்ச்சிக்காகவும், மனிதகுலத்தின் செழுமைக்காகவும் உலக நாடுகள் ஒன்றிணைந்து தொழில்நுட்பங்களை உருவாக்குவது இன்றியமையாதது” என தெரிவித்துள்ளார்.
பெண்கள் மற்றும் குழந்தை நலன் அமைச்சகம்
வெளிநாடு வாழ் இந்தியர் திருமணப் பிரச்சினைகள்: ஐந்துபேர் மீது காவல்துறையால் தேடப்படுகிறார்களா என்ற விவரமறியும் சுற்றறிக்கைகள் அனுப்பப்படும்
மத்திய மகளிர் மற்றும் குழந்தைகள் மேம்பாட்டு அமைச்சகத்தின் செயலர் தலைமையில் ஒருங்கிணைந்த இணைப்பு முகமையின்  மூன்றாவது கூட்டம் இன்று  தில்லியில் நடைபெற்றது. அக்கூட்டத்தில் வெளிநாடு வாழ் இந்தியர்களின் திருமண வாழ்க்கை தொடர்பாக ஐந்து வழக்குகள் குறித்து இருப்பது ஆராயப்பட்டது. அவை குறித்து தேடுதல் சுற்றறிக்கைகள் வெளியிடுவது என்று முடிவு செய்யப்பட்டது. அதைத் தொடர்ந்து மகளிர் மற்றும் குழந்தைகள் மேம்பாட்டு அமைச்சகம் ஐந்து சுற்றறிக்கைகளை வெளியிடுகிறது.
இந்தத் திருமண வழக்குகள் தொடர்பாக ஒருங்கிணைந்த இணைப்பு முகமை சீரான செயல் நடைமுறைகள் குறித்து பரிசீலிக்கும்படி கேட்டுக் கொள்ளப்பட்டது. குறிப்பிட்ட காலக் கெடுவுக்குள் அவற்றை நடைமுறைப்படுத்தி, சம்பந்தப்பட்ட பெண்களுக்கு அது குறித்து தெரிவிக்கவேண்டும் என்றும் அறிவுறுத்தப்பட்டது.
இந்தக் கூட்டத்தில் பேசிய மகளிர் மற்றும் குழந்தைகள் மேம்பாட்டு அமைச்சர் திருமதி மேனகா சஞ்சய் காந்தி, இது குறித்த சீரான செயல் நடைமுறைகள் மகளிர் திருமணச் சிக்கல்களை எதிர்கொள்ளும்போது உரிய காலத்திற்குள் தீர்வு காண அவர்களுக்கு உதவவேண்டும் என்று கூறினார்.
“தங்களது வெளிநாடு வாழ் கணவர்களைக் கண்டுபிடிக்கவோ தேடவோ மத்திய மகளிர் மற்றும் குழந்தைகள் மேம்பாட்டு அமைச்சகத்தைப் பெண்கள் அணுகலாம்” என்றும் அவர் கேட்டுக் கொண்டார்.
----
(Visitor Counter : 82
உள்துறை அமைச்சகம்
கொவிட்-19 தொற்று இல்லை என்று உறுதிப்படுத்தப்பட்ட, இந்தியாவில் தவிக்கும் வெளிநாட்டவரை அவரவர் நாட்டுக்கு அனுப்புவதற்கான வழிமுறை வெளியீடு
மத்திய உள்துறை அமைச்சகம், கொவிட்-19 பரவலையடுத்து தேசிய அளவிலான முடக்கம் தொடர்பான தனது நெறிமுறைகளில் பிற்சேர்க்கையாக, கொவிட்-19 தொற்று இல்லை என்று உறுதிப்படுத்தப்பட்ட, இந்தியாவில் தவிக்கும் வெளி நாட்டவரை அவரவர் நாட்டுக்கு அனுப்புவதற்கான வழிமுறைகளை வெளியிட்டுள்ளது.
இணைப்பு : https://static.pib.gov.in/WriteReadData/userfiles/3rd%20Addendum%20dated%202.4.2020%20to%20Lockdown%20measures.pdf
குடியரசுத் தலைவர் செயலகம்
சமூக நீதியே டிஜிட்டல் கண்டுபிடிப்புகளின் முதன்மை நோக்கமாக இருக்க வேண்டும்: குடியரசுத் தலைவர் திருமதி முர்மு
இந்திய குடியரசுத் தலைவர் திருமதி திரௌபதி முர்மு புதுதில்லியில் நடைபெற்ற 7-வது டிஜிட்டல் இந்தியா விருதுகள் வழங்கும் நிகழ்வில் இன்று  கலந்து கொண்டு விருதுகளை வழங்கி சிறப்பித்தார்.
நிகழ்ச்சியில் பேசிய குடியரசுத் தலைவர், டிஜிட்டல் இந்தியா விருதுகள் 2022, அரசு நிறுவனங்கள் மட்டுமின்றி, ஸ்டார்ட்அப் நிறுவனங்களையும் டிஜிட்டல் இந்தியா இயக்கத்தின் நம்பிக்கையை நிறைவடையச் செய்ய அங்கீகரித்து, ஊக்குவிக்கிறது என்றார்.
இந்த விருதுகள், டிஜிட்டல் ஆளுகையை திறம்பட பயன்படுத்துவதன் மூலம் மக்களின் திறனை வெளிக் கொண்டு வந்து, டிஜிட்டல் அதிகாரம் பெற்ற சமூகமாக இந்தியாவை மாற்றுவதற்கான ஒரு படியாகும் என்றார்.
விருது பெற்றவர்களை வாழ்த்திப் பேசிய அவர், பொது மக்களுக்கு அதிகாரமளித்தல் மற்றும் தரவுப் பகிர்வு தளம் முதல் எளிதாக வணிகம் செய்வது வரை மக்களுக்குப் பயனளிக்கும் வகையில் பலதரப்பட்ட புதுமைகளைக் காண்பது மகிழ்ச்சி அளிக்கிறது என்றார்.
டிஜிட்டல் கண்டுபிடிப்புகளின் பிரதான நோக்கமாக சமூக நீதி இருக்க வேண்டும் என்று குடியரசுத் தலைவர் கூறினார்.
தொழில்நுட்பத்தைப் பயன்படுத்தி டிஜிட்டல் முறையை பின்பற்றும் போது, இந்தியா அறிவுப் பொருளாதாரமாக வளரும். டிஜிட்டல் அந்த்யோதயாவை நோக்கிய நமது பயணத்தில், சமூகத்தில் பாதிக்கப்படக்கூடிய மற்றும் ஒதுக்கப்பட்ட பிரிவினரை உள்ளடக்குவதை உறுதி செய்வதற்கும், சமூக, பொருளாதார மற்றும் கலாச்சார உரிமைகளை வலுப்படுத்துவதற்கும் இந்தியா சரியான முன்மாதிரியை அமைத்துள்ளது என்று அவர் நம்பிக்கை தெரிவித்தார்.
டிஜிட்டல் மாற்றம் பற்றிய இந்தியாவின் பார்வையானது புத்தாக்கம், செயல்படுத்துதல் மற்றும் வாய்ப்புகள் போன்றவைகளை உள்ளடக்கியது என்று குடியரசுத் தலைவர் கூறினார்.
உலகை மிகவும் அணுகக்கூடிய மற்றும் சமமான இடமாக மாற்ற புதுமையான தீர்வுகளைக் கண்டறிய கூட்டுத் தளங்களை உருவாக்க வேண்டியதன் அவசியத்தை அவர் வலியுறுத்தினார்.
நம் நாட்டு திறமைகளின் மதிப்பை உலக அளவில் உணர்த்துவதில் இந்தியத் தகவல் தொழில்நுட்ப நிறுவனங்கள் சிறப்பான பணியைச் செய்துள்ளதாக குடியரசுத் தலைவர் கூறினார்.
நாம் நடைமுறையில் உள்ள கொள்கைகளைப் பயன்படுத்தி, புதுமையான மேட்-இன்-இந்தியா தொழில்நுட்பங்களை உருவாக்குவதன் மூலம், மென்பொருள் மற்றும் வன்பொருள் தயாரிப்புகளுக்கான உலகளாவிய அதிகார மையமாக நம் நாட்டை நிலைநிறுத்தும் வகையில் செயல்பட முடியும். புத்தாக்க சிந்தனைகள், நுண்ணறிவு மற்றும் தீர்வுகளை உருவாக்குவதற்கு தரவுகள் அடிப்படையானதாகும் என்றும் அரசின் தரவுகளை இளம் தொழில்நுட்ப ஆர்வலர்கள் பயன்படுத்தும் வகையில், அதனை ஜனநாயகப்படுத்துவதில் நாம் கவனம் செலுத்த வேண்டும் என்றும் திருமதி முர்மு கூறினார்.
அரசு நிறுவனங்கள் முன்னெடுத்துள்ள புதுமையான முயற்சிகளையும் ஸ்டார்ட் அப் நிறுவனங்களுடன் இணைந்து, அரசு-தனியார் பங்களிப்பை ஊக்குவிக்கும் நடவடிக்கைகள் முன்னெடுக்கப்படுவதை அவர் மகிழ்ச்சியுடன் குறிப்பிட்டார்.
நீதித்துறை, நிலப்பதிவு, உரம், பொது விநியோக முறை என அனைத்து துறைகளிலும் பொது மக்கள் எளிதாக அணுகுவதற்கும், புதுமையான தீர்வுகளை வழங்குவதில் நமக்கு நாமே சவால் விடும் அளவிற்கும் நமது பங்களிப்பு இருக்க வேண்டும் என்று அவர் கூறினார்.
உணவுப் பதப்படுத்துதல் தொழிற்சாலைகள் அமைச்சகம்
உணவுப் பதப்படுத்துதல் துறையில் ஹார்வர்டாக மாறும் ஆற்றலைக் கொண்டது நிஃப்டம்: மத்திய அமைச்சர் திருமதி ஹர்சிம்ரத் கவுர் பாதல்
உணவுத் தொழில்நுட்ப தொழில் முனைவோர் மற்றும் மேலாண்மைக்கான தேசிய நிறுவனமான நிஃப்டம், உணவுப் பதப்படுத்துதல் தொழில்நுட்பம் மற்றும் மேலாண்மைத்துறை ஹார்ட்வர்ட் பல்கலைக்கழகத்தைப் போன்று மாறும் ஆற்றலை உள்ளடக்கிய ஒரு நிறுவனமாகும். இந்த நிறுவனம் தற்போதுதான் தொடங்கப்பட்டுள்ளது என்ற போதிலும், இந்தியாவில் உள்ள 3007 பல்கலைக்கழகங்களில் 50-வது இடத்தை ஏற்கனவே பிடித்துள்ளது என்று உணவுப்பதப்படுத்துதல் துறை அமைச்சர் திருமதி ஹர்சிம்ரத் கவுர் பாதல் கூறினார். நிஃப்டம் – தொழில் அமைப்பின் 6-வது ஆண்டுக் கூட்டத்தில் உரையாற்றிய திருமதி. பாதல், உலக மக்களைப் போலவே இந்தியர்களும், ஆரோக்கியமான உணவுப் பழக்கவழக்கங்களை தெரிந்துகொள்வது அதிகரித்து வருகிறது என்றார். ஆரோக்கியமான புதிய விலைகுறைந்த உணவுப் பொருட்களின் வணிக முத்திரையாக நிஃப்டம் உயர்வதற்கு உரிய வழிவகைகளைக் காணவேண்டும் என்று அவர் வலியுறுத்தினார்.
நிஃப்டத்தில் ஏராளமான புதிய வசதிகள் உருவாக்கப்படுவதற்கான சாத்தியக்கூறுகளை தாம் காண்பதாக அமைச்சர் தெரிவித்தார். உணவுப் பொருட்களைச் சோதனை செய்யும் பரிசோதனைக்கூடம், இந்திய உணவுப் பாதுகாப்பு தர நிர்ணய ஆணையத்துக்கான ஒருங்கிணைந்த நிலையமாக மாறவேண்டும் என்றும் அதன் மூலம் உள்நாட்டு மற்றும் வெளிநாட்டு நிறுவனங்கள் தங்களது உற்பத்திப் பொருட்களை பரிசோதிப்பதற்கு இதை சார்ந்திருக்க வேண்டும் என்றும் அமைச்சர் வலியுறுத்தினார். பதப்படுத்தப்பட்ட உணவுக்கு நம்பகத்தன்மை வாய்ந்த வணிக முத்திரையாக நிஃப்டம் இருக்க வேண்டும் என்று அமைச்சர் கேட்டுக்கொண்டுள்ளார்.
------
(Visitor Counter : 117
குடியரசுத் துணைத் தலைவர் செயலகம்
விவசாயத்தை உயிர்ப்புடனும், லாபகரமானதாகவும் வைத்திருக்க பலமுனை உத்தியை நாம் கடைப்பிடிக்க வேண்டும் : குடியரசுத் துணைத் தலைவர்
விவசாயத்தை உயிர்ப்புடனும், லாபகரமானதாகவும் வைத்திருக்க பலமுனை உத்தியை நாம் கடைப்பிடிக்க வேண்டியது அவசியமாகும் என்று குடியரசுத் துணைத் தலைவர் திரு.எம். வெங்கையா நாயுடு கூறியுள்ளார். ஐதராபாதில் இன்று  தரிசு நில விவசாயத்திற்கான மத்திய ஆராய்ச்சி நிறுவனத்தில் விஞ்ஞானிகள், வேளாண் நிபுணர்கள், விவசாயிகள் அடங்கிய கூட்டத்தில் உரையாற்றிய அவர், பண்ணை வருமானத்துடன், பண்ணைச் சாரா தொழில்களும், உணவு பதப்படுத்துதல் மூலம் மதிப்புக்கூட்டு செயல்முறையும் சேர வேண்டும் என்று கூறினார். இந்த நிகழ்ச்சியில், தெலங்கானா துணை முதலமைச்சர் திரு. முகமத் மஹமூத் அலி மற்றும் பலர் கலந்து கொண்டனர்.
நமது பொருளாதாரத்தின் முதுகெலும்பாக விவசாயம் திகழ்கிறது என்று கூறிய குடியரசுத் துணைத்தலைவர், இந்தத் துறை தொடர்ந்து சிறந்து விளங்காவிட்டால், நாட்டில் பொருளாதார முன்னேற்றம் சுமூகமாக இருக்காது என்று கூறினார். வெப்பநிலை, சந்தை நிலவரம், உலக ஒழுங்கு, உணவுப் பழக்கவழக்கங்கள் ஆகியவற்றில் மாற்றங்கள் ஏற்பட்டு இருப்பதைப் போல விவசாயத்திலும் மாற்றம் தேவைப்படுவதாக அவர் தெரிவித்தார். மீன்வளம், கோழி வளர்த்தல், தோட்டக்கலை, உணவுப்பதப்படுத்துதல் மற்றும் பெட்டிகளில் அடைத்தல் போன்ற விவசாயத்துடன் தொடர்புடைய தொழில்களும் விவசாயிகளின் வருமானத்தை மேம்படுத்த அவசியமாகும் என்று அவர் மேலும் தெரிவித்தார்.
மேலும் கூடுதல் விவரங்களுக்கு www.pib.nic.in என்ற இணையதளத்தைப் பார்க்கவும்.
(Visitor Counter : 97
பாதுகாப்பு அமைச்சகம்
இந்திய விமானப் படையில் ரஃபேல் விமானங்கள் சேர்ப்பு
இந்திய விமானப் படைக்கான ரஃபேல் விமானங்களின் முதலாவது தொகுப்பு ஜூலை 2020 இறுதிவாக்கில் வந்து சேரும் என்று தெரிகிறது. வானிலை நிலவரத்தைப் பொருத்து, ஜூலை 29 ஆம் தேதி அம்பாலா விமானப் படை நிலையத்தில் நடைபெறும் நிகழ்ச்சியில், இந்த விமானங்களை விமானப் படையில் சேர்க்கும் நிகழ்ச்சி நடைபெறும். விமானங்கள் வந்து சேருவது குறித்து செய்தி சேகரிக்க, செய்தியாளர் நிகழ்ச்சி எதுவும் இருக்காது. இறுதித் தொகுப்பு விமானங்கள் ஆகஸ்ட் மாதத்தின் இரண்டாவது பாதியில் வந்து சேரும். அப்போது முழு அளவில் செய்தியாளர் செய்தி சேகரிப்புகளுக்கு அனுமதிக்க திட்டமிடப் பட்டுள்ளது.
இந்த விமானங்களைக் கையாள்வதற்கான இந்திய விமானப் படை விமானக் குழுவினர், தரைக் கட்டுப்பாட்டு மைய அலுவலர்கள் ஆகியோருக்கு உரிய பயிற்சிகள் அளிக்கப்பட்டுள்ளன. அதிநவீன ஆயுதங்களைப் பயன்படுத்துதல் உள்ளிட்ட பயிற்சிகளும் இதில் அடங்கும். விமானங்கள் வந்து சேர்ந்த பிறகு, அவற்றைப் பயன்பாட்டுக்குக் கொண்டு வருவது பற்றி கூடிய விரைவில் நடவடிக்கைகள் எடுக்கப்படும்.
(Visitor Counter : 200
பிரதமர் அலுவலகம்
150-க்கும் அதிகமான சிறுதானிய வகைகளின் விதைகளைப் பாதுகாக்கும் லஹாரி பாயின் முயற்சிகளைப் பிரதமர் பாராட்டியுள்ளார்
சிறுதானியங்களின் தூதரக மாறியிருக்கும் மத்தியப் பிரதேசத்தின் திண்டோரியைச் சேர்ந்த 27 வயது பழங்குடியினப் பெண்ணை பிரதமர் திரு நரேந்திர மோடி பாராட்டியுள்ளார். இந்தப் பெண் 150-க்கும் அதிகமான சிறுதானிய வகைகளின் விதைகளைப் பாதுகாத்துள்ளார்.
தூர்தர்ஷன்  செய்திப் பிரிவால் வெளியிடப்பட்ட ட்விட்டருக்கு பதிலளித்து பிரதமர் வெளியிட்டுள்ள ட்விட்டர் செய்தியில் கூறியிருப்பதாவது:
"சிறுதானியங்கள் மீது பேரார்வம் காட்டுகின்ற லஹாரி பாய் குறித்து பெருமிதம் கொள்கிறேன். அவரது முயற்சிகள் மேலும் பலரை ஊக்கப்படுத்தும்."
பிரதமர் அலுவலகம்
பிரதமர் உழவர் நல நிதி மற்றும் வேளாண் சார்ந்த இதர திட்டங்கள் நமது நாட்டின் கோடிக்கணக்கான விவசாயிகளுக்கு புதிய பலத்தைக் கொடுத்து வருகிறது; பிரதமர்
பிரதமர் உழவர் நல நிதி மற்றும் வேளாண் சார்ந்த இதர திட்டங்கள் நமது நாட்டின் கோடிக்கணக்கான விவசாயிகளுக்கு புதிய பலத்தைக் கொடுத்து வருவதாக பிரதமர் திரு நரேந்திர மோடி கூறியுள்ளார். விவசாயிகளின் வலிமையை வலியுறுத்தியுள்ள அவர், விவசாயிகள் வலிமையாக மாறும்போது, நாடு முன்னேறும் என்று குறிப்பிட்டுள்ளார்.
பிரதமர் தமது டுவிட்டர் பதிவில் கூறியிருப்பதாவது;
‘நாடு நமது விவசாய சகோதர, சகோதரிகளால் பெருமை கொள்கிறது. அவர்கள் வலிமையாக இருந்தால், புதிய இந்தியா வளமானதாக இருக்கும். பிரதமர் விவசாயிகள் நல நிதி மற்றும் விவசாயம் தொடர்பான பல திட்டங்கள் கோடிக்கணக்கான விவசாயிகளுக்கு புதிய பலத்தை வழங்குவதில் நான் மகிழ்ச்சியடைகிறேன்’.
கனரகத் தொழில்கள் அமைச்சகம்
கனரகத் தொழில் மற்றும் பொதுத்துறை நிறுவனங்கள்: நடப்பாண்டு சாதனைகள் 2018
இந்தியாவின் எதிர்கால இயக்கத்திற்கான தொலைநோக்குப் பார்வையை பிரதமர் திரு. நரேந்திர மோடி, இவ்வருடம் செப்டம்பர் மாதம் புதுதில்லியில் நடைபெற்ற உலக இயக்க உச்சி மாநாட்டில் கோடிட்டுக் காட்டினார். அவர் பொதுவான, தொடர்புடைய, வசதியான, நெருக்கடியற்ற, எழுச்சியான, தூய்மையான, துல்லியமான கூறுகளை எடுத்துக் கூறினார்.
2020-ஆம் ஆண்டிற்கான தேசிய மின்சார இயக்க முனைப்புத் திட்டம், நான்கு முக்கிய கூறுகளை தன்னகத்தே கொண்டதாகும். இவை தொழில்நுட்ப வளர்ச்சி, தேவையை உருவாக்குதல், முன்னணித் திட்டங்கள், வலிமையான உள்கட்டமைப்பு ஆகியவையே ஆகும்.
பசுமை வாகனங்களை ஊக்கப்படுத்தவும், சுற்றுப்புறச் சூழல் மாசினை தடுக்கும் நோக்கத்தோடும், அனைத்துவகை மின்சார வாகனங்களுக்கும் மானியம் வழங்கப்படும்.
- இத்திட்டத்தின்கீழ், தொழில்நுட்பத்தைப் பொறுத்து 1,800 முதல் 29,000 வரை ரூபாய் மதிப்புள்ள பேட்டரியால் இயக்கப்படும் இருசக்கர வாகனங்களுக்கு மானியம் வழங்கப்படும்.
- மூன்று சக்கர வாகனங்களைப் பொறுத்தவரை, 3,000 ரூபாய் முதல் 61 ஆயிரம் ரூபாய் வரை மதிப்பிலான வாகனங்களுக்கு ஊக்கத்தொகை வழங்கப்படும்.
- மாத இறுதியில் தயாரிப்பாளர்கள் அரசிடமிருந்து இந்த ஊக்கத் தொகையினை கேட்டுக் பெறுகின்றனர்.
தேசிய வாகன வாரியத்தின்படி, கனரக தொழில் அமைச்சகத்தின்கீழ், 2018-ஆம் ஆண்டு ஆகஸ்ட் மாதம் 24-ஆம் தேதிவரை சுமார் 264 கோடி ரூபாய் மதிப்பிலான ஊக்கத்தொகை வழங்கப்பட்டு, இத்திட்டத்தினால் 2,26,557 வாகனங்கள் பயனடைந்துள்ளன.
இந்திய அரசின் பசுமை முயற்சிகளில் ஒன்றான இந்தத் திட்டம், எதிர்காலத்தில் சாலைப் போக்குவரத்துத் துறையில், சுற்றுப்புறச் சூழல் மாசினை குறைப்பதில் மாபெரும் பங்களிப்பை வழங்கும்.
ரெயில்வே அமைச்சகம்
மும்பை-அகமதாபாத் அதிவிரைவு ரயில்பாதை திட்டம் குறித்த 14-வது கூட்டுக்குழு கூட்டம் திரு அஸ்வினி வைஷ்ணவ் தலைமையில் நடைபெற்றது
மும்பை-அகமதாபாத் அதிவிரைவு ரயில்பாதை திட்டத்தை செயல்படுத்துவது தொடர்பான அனைத்து முக்கிய பிரச்சனைகள் குறித்து விவாதித்து முடிவெடுப்பதற்காக இன்று நடைபெற்ற 14-வது கூட்டுக்குழு கூட்டத்திற்கு, இந்திய தரப்பில், ரயில்வே, தொலைத்தொடர்பு மற்றும் மின்னணு & தகவல் தொழில்நுட்பத்துறை அமைச்சர் திரு அஸ்வினி வைஷ்ணவ் கூட்டாக தலைமை வகித்தார். ஜப்பானிய தரப்பில் அந்நாட்டு பிரதமரின் சிறப்பு ஆலோசகர் டாக்டர் மோரி மசாஃபுமி தலைமை வகித்தார்.
இந்த கூட்டத்தின் போது, திட்டப்பணியின் முன்னேற்றம் குறித்து விளக்கம் அளிக்கப்பட்டதுடன் வீடியோ படமும் திரையிடப்பட்டது. மேலும், நிதி வழங்குதல், ஒப்பந்தப்பணிகள் மற்றும் திட்டத்தை செயல்படுத்துவது குறித்தும் விவாதிக்கப்பட்டது.
மும்பை-அகமதாபாத் அதிவிரைவு ரயில்பாதை திட்டத்திற்கு நிதியுதவி அளிக்க உறுதிபூண்டுள்ள ஜப்பான், கடனுதவியோடு, தொழில்நுட்ப ஒத்துழைப்புகளையும் வழங்கவுள்ளது. திட்டத்தின் ஒட்டுமொத்த நலன்கருதி, பிரதமரின் கருத்துப்படி, ஒரு திட்டம்- ஒரே குழு என்ற அடிப்படையில் பணியாற்ற இருநாடுகளும் ஒப்புகொண்டன.
மேலும் விவரங்களுக்கு இதன் ஆங்கில செய்திக் குறிப்பை காணவும் https://pib.gov.in/PressReleasePage.aspx?PRID=1838192
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 193.53 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 193.53 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 11.36 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1838375
இளைஞர் நலன் மற்றும் விளையாட்டு அமைச்சகம்
டிஸ்னி ஹாட்ஸ்டார் ஆகஸ்ட் 12 முதல் தேசிய ஃபிட் இந்தியா வினாடி வினா 2022-ஐ ஒளிபரப்புகிறது
ஃபிட் இந்தியா வினாடி வினாவின் இரண்டாவது பகுதியின் தேசிய அளவிலான சுற்றுகள் ஆகஸ்ட் 12 முதல் பிரபல ஓடிடி தளமான டிஸ்னி ஹாட்ஸ்டாரில் ஒளிபரப்பப்படும். ஒவ்வொரு சனி மற்றும் ஞாயிற்றுக்கிழமைகளிலும் காலை 8 மணிக்கு மொத்தம் 13 பகுதிகள் ஒளிபரப்பாகின்றன. அவற்றை தொகுப்பாளர்கள் தனய் திவாரி மற்றும் தான்யா புரோஹித் தொகுத்து வழங்க உள்ளனர்.
மொத்தம் 72 மாணவர்கள்  மாநில சுற்றுகளில் அந்தந்த மாநிலங்கள் / யூனியன் பிரதேசங்களிலிருந்து முதல் இடங்களைப் பிடித்தனர். மாநில சுற்றுகளைத் தொடர்ந்து வெற்றி பெற்ற 36 பள்ளிகளுக்கு தலா ரூ.2.5 லட்சம் ரொக்கப் பரிசை மாண்புமிகு மத்திய இளைஞர் நலன் மற்றும் விளையாட்டுத் துறை அமைச்சர் திரு அனுராக் சிங் தாக்கூர் கடந்த மாதம் மும்பையில் வழங்கினார். பள்ளியைச் சேர்ந்த 2 மாணவர்கள் இடம் பெற்றுள்ள அணிக்கு மொத்தம் ரூ.25,000 வழங்கப்பட்டது.
இப்போது தேசிய சுற்றுகளில் வெற்றி பெறுபவர்களின் மொத்த பரிசுத் தொகை ரூ.25 லட்சமாகும். மாணவர்கள் மொத்தம் ரூ.2.5 லட்சம் பெறுகிறார்கள். முதல் மற்றும் இரண்டாவது இடம் பெறும் பள்ளிக்கு முறையே ரூ.15 லட்சம் மற்றும் ரூ.10 லட்சம் வழங்கப்படும்.
ஃபிட் இந்தியா வினாடி வினாவின் இரண்டாவது பகுதியை மத்திய இளைஞர் நலன் மற்றும் விளையாட்டு அமைச்சகம், இந்திய விளையாட்டு ஆணையத்துடன் இணைந்து நடத்துகிறது. இந்த வினாடி வினா இந்தியாவின் பழமையான விளையாட்டு வரலாறு, உடற்பயிற்சி மற்றும் ஊட்டச்சத்து தொடர்பான பரந்த அளவிலான தலைப்புகளை உள்ளடக்கியது.
கடந்த ஆண்டு ஆகஸ்ட் 29 ஆம் தேதி தேசிய விளையாட்டு தினத்தை முன்னிட்டு மாண்புமிகு மத்திய கல்வி மற்றும் திறன் மேம்பாடு மற்றும் தொழில்முனைவோர் அமைச்சர் திரு தர்மேந்திர பிரதான் முன்னிலையில் மாண்புமிகு இளைஞர் நலன் மற்றும் விளையாட்டு மற்றும் உள்துறை இணை அமைச்சர் திரு நிசித் பிரமானிக் ஆகியோரால் வினாடி வினா தொடங்கப்பட்டது.
மொத்தம் 348 பள்ளிகள் மற்றும் 418 மாணவர்கள் மாநில / யூனியன் பிரதேச சுற்றுகளுக்கு தேர்வு செய்யப்பட்டனர். இவர்களில் 39 சதவீதம் பேர் மாணவிகள். தேர்ந்தெடுக்கப்பட்ட பள்ளிகள் இரண்டு மாணவர்களைக் கொண்ட குழுவை உருவாக்கி, தொடர்ச்சியான சுற்றுகள் மூலம் மாநில / யூனியன் பிரதேச சாம்பியன்ஷிப்பில் போட்டியிட்டன. 36 மாநில / யூனியன் பிரதேச சாம்பியன்களை அடையாளம் காண மொத்தம் 120 சுற்றுகள் நடத்தப்பட்டன.
ஃபிட் இந்தியா வினாடி வினாவின் முதல் பகுதியின் வெற்றியைத் தொடர்ந்து, இரண்டாவது பகுதி வரவேற்பைப் பெற்றது. வினாடி வினாவின் 2 வது பகுதியில் இந்தியாவின் 702 மாவட்டங்களில் உள்ள 16,702 பள்ளிகளைச் சேர்ந்த 61,981 மாணவர்கள் பங்கேற்றனர். ஃபிட் இந்தியா வினாடி வினாவின் முதல் பகுதியில் 13,502 பள்ளிகளைச் சேர்ந்த மொத்தம் 36,299 மாணவர்கள் பங்கேற்றனர். முதல் பகுதியைவிட வினாடி வினாவின் இரண்டாவது பகுதியில் பங்கேற்கும் மாணவர்களின் எண்ணிக்கை 70% அதிகரித்துள்ளது.
அணுசக்தி அமைச்சகம்
முன்மாதிரி ஃபாஸ்ட் ப்ரீடர் ரியாக்டர்  2022 ஆம் ஆண்டில் இயக்கப்படும்: டாக்டர் ஜிதேந்திர சிங்
மத்திய அணுசக்தி மற்றும் விண்வெளித்துறை இணையமைச்சர் டாக்டர் ஜிதேந்திர சிங், மாநிலங்களவைக்கு எழுத்துப்பூர்வமாக அளித்த பதிலில், பாரதிய நபிகியா வித்யுத் நிகாம் லிமிடெட்  கட்டியுள்ள முன்மாதிரி துரித வளர்ப்பு உலை  2022 அக்டோபருக்குள் செயல்வடிவம் பெறும் என்று எதிர்பார்க்கப்படுவதாகக் கூறியுள்ளார். அப்போது, பி.எஃப்.பி.ஆர் 500 மெகாவாட் மின்சக்தியை தேசிய மின் கட்டமைப்பில் சேர்க்கும்.
தற்போது தொழில்நுட்ப சிக்கல்கள் உள்ளன, இதன் விளைவாக பி.எஃப்.பி.ஆர்-ஐ இயக்குவதில் தாமதம் ஏற்பட்டுள்ளது. கடந்த மூன்று ஆண்டுகளில், பி.எஃப்.பி.ஆரின் பல்வேறு அமைப்புகள், கட்டமைப்புகள் மற்றும் உபகரணங்களின் செயல்பாடுகளை முன்னேற்றிக் கொண்டிருக்கும்போது, ஏராளமான தொழில்நுட்ப சவால்கள் மற்றும் வடிவமைப்பு குறைபாடுகள்  ஒவ்வொரு கட்டத்திலும் எதிர்கொள்ளப்படுவதால், அதன் மூலம் செயலாக்கம் பெறுவதில் தாமதம் ஏற்படுகிறது. இந்த சிக்கல்கள் அணுசக்தித் துறையின் வடிவமைப்பாளர்கள் மற்றும் நிபுணர்களுடன் நெருக்கமான ஒருங்கிணைப்புடன் தீர்க்கப்பட்டு வருகின்றன.
https://pib.gov.in/PressReleasePage.aspx?PRID=1657768
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
பிரமரின் மத்ஸய சம்பதா திட்டத்தின் கீழ், மீன் நோய்கள் பற்றி விரைவாகப் புகாரளிப்பதற்கு மொபைல் செயலி உருவாக்கம்
விலங்கு புரதம் மற்றும் ஒமேகா 3-கொழுப்பு அமிலங்களின் ஆரோக்கியமான ஆதாரங்களில் ஒன்றாக மீன் கருதப்படுகிறது. ஊட்டச்சத்து குறைபாட்டைத் தணிக்க மகத்தான ஆற்றலை வழங்குகிறது. மீன் வளர்ப்பு வேகமாக வளர்ந்து வரும் உணவு உற்பத்தித் துறைகளில் ஒன்றாகும். புரதத்திற்கான அதிகரித்து வரும் தேவையைப் பூர்த்தி செய்வதில் பெரும் பங்கு வகிக்கிறது. மீன்வளத்துறை நாட்டில் உள்ள சுமார் 3 கோடி மீனவர்கள் மற்றும் மீன் விவசாயிகளுக்கு வாழ்வாதாரத்தையும் வேலை வாய்ப்பையும் வழங்குகிறது. இத்துறையின் வளர்ச்சிக்கான அபரிமிதமான சாத்தியக்கூறுகளை முன்னறிவித்து, நீலப் புரட்சியைக் கொண்டுவருவதற்காக, மத்திய அரசு, ரூ 20,050 கோடி முதலீட்டுடன் பிரதமரின் மத்ஸய சம்பதா திட்டம் என்ற முதன்மைத் திட்டத்தை அறிவித்துள்ளது.
மீன் வளர்ப்பின் வளர்ச்சிக்கு நோய்கள் கடுமையான தடையாக உள்ளது, நீர்வாழ் விலங்கு நோய்களால் விவசாயிகளால் பெரும் பொருளாதார இழப்புகள் பதிவாகியுள்ளன. ஆரம்பகால கண்டறிதல் நோய்களைக் கட்டுப்படுத்துவதற்கு முக்கியமாகக் கருதப்படுகிறது. நோய் கண்காணிப்பின் முக்கியத்துவத்தை உணர்ந்து, ஹைதராபாத்தில் உள்ள தேசிய மீன்வள மேம்பாட்டு வாரியம் மூலம் கால்நடை பராமரிப்பு, பால்வளம் மற்றும் மீன்வளத் துறை அமைச்சகம், விவசாயம் மற்றும் விவசாயிகள் நலன் ஆகியவற்றின் மூலம் நீர்வாழ் விலங்கு நோய்களுக்கான ஒரு லட்சிய தேசிய கண்காணிப்புத் திட்டம் ஆதரிக்கப்பட்டது. இந்தத் திட்டம் மீன் வளர்ப்பு முக்கியத்துவம் வாய்ந்த 14 மாநிலங்களில் தொடங்கப்பட்டது .
பிப்ரவரி 27, 2023 அன்று சென்னையில் மத்திய அரசின் மீன்வளம், கால்நடை பராமரிப்பு மற்றும் பால்வளத்துறை அமைச்சர் திரு பர்ஷோத்தம் ரூபாலா அவர்களால் இந்தத் திட்டம் வெற்றிகரமாக தொடங்கப்பட்டது.
விவசாயிகளை மேலும் வலுப்படுத்தும் திட்டத்தின் கீழ், “மீன் நோயைப் புகாரளி” என்ற செயலி உருவாக்கப்பட்டுள்ளது. இந்தச் செயலி சமீபத்தில் ஜூன் 28, 2023 அன்று மீன்வளம், கால்நடை பராமரிப்பு மற்றும் பால்வளத்துறை அமைச்சர் திரு பர்ஷோத்தம் ரூபாலா அவர்களால் தொடங்கப்பட்டது. புதுமையான செயலியைப் பயன்படுத்தி, விவசாயிகள் தங்கள் பண்ணைகளில் உள்ள மீன், இறால் மற்றும் மொல்லஸ்க்களில் ஏற்படும் நோய்களைக் கள மட்ட அலுவலர்கள் மற்றும் மீன் சுகாதார நிபுணர்களிடம் தெரிவிக்கலாம் மற்றும் தங்கள் பண்ணைகளில் ஏற்படும் நோய் பிரச்சனையை விரைவாகத் தீர்க்க அறிவியல் ஆலோசனைகளைப் பெறலாம். மீன் விவசாயிகள், கள அளவிலான அதிகாரிகள் மற்றும் மீன் சுகாதார நிபுணர்களை இணைக்கும் மைய தளமாக இந்த செயலி இருக்கும்.
இளைஞர் நலன் மற்றும் விளையாட்டு அமைச்சகம்
அனுராக் தாக்கூர், ஜம்மு காஷ்மீர் துணை நிலை ஆளுநர் இணைந்து 3-வது கேலோ இந்தியா குளிர்கால விளையாட்டுப் போட்டிகளை குல்மார்கில் தொடங்கி வைத்தனர்
மத்திய இளைஞர் நலன் மற்றும் விளையாட்டுத்துறை அமைச்சர் திரு அனுராக் தாக்கூர், 3-வது கேலோ இந்தியா குளிர்கால விளையாட்டுப் போட்டிகளை குல்மார்கில் இன்று தொடங்கி வைத்தார். ஜம்மு காஷ்மீர் துணை நிலை ஆளுநர் திரு மனோஜ் சின்ஹா, முக்கிய பிரதிநிதிகள், இளம் வீரர்கள், பயிற்சியாளர்கள், விழாவில் கலந்து கொண்டனர்.
பிரதமர் திரு நரேந்திர மோடி, விளையாட்டு வீரர்கள், பயிற்சியாளர்கள் மற்றும் அதிகாரிகளுக்கு வாழ்த்து தெரிவிக்கும் காணொலி நிகழ்ச்சியில் ஒலிபரப்பப்பட்டது. மேலும், வெள்ளைப் புறாக்கள் பறக்கவிடப்பட்டன. பாரம்பரிய கலை நிகழ்ச்சிகள் நிகழ்த்தப்பட்டன.
தொடர்ந்து ஜம்மு காஷ்மீரில் 40 கேலோ இந்தியா மையங்கள், காணொலிக் காட்சி மூலம் திறந்துவைக்கப்பட்டது. நிகழ்ச்சியில் பேசிய மத்திய அமைச்சர் அனுராக் தாக்கூர், இந்த 40 கேலோ இந்தியா மையங்களை திறந்துவைக்கும் போது பலமான கரவொலிகளை நான் கேட்டேன். பிரதமர் வெளியிட்டுள்ள காணொலி செய்தியில், ஜம்மு காஷ்மீர் பகுதிக்கு விளையாட்டுத்துறைக்கு கடந்த 3 ஆண்டுகளில், மேற்கொள்ளப்பட்ட பணிகள் பாராட்டுக்குரியது என்பதை மேற்கோள் காட்டினார். ஜம்மு காஷ்மீர் விளையாட்டுத் துறைக்கு தேவையான நிதி உதவியை மத்திய விளையாட்டுத்துறை அமைச்சகம், தொடர்ந்து வழங்கி வருகிறது. குளிர்கால விளையாட்டுக்கான ஆற்றல் சார் மையம் இங்கு விரைவில் திறக்கப்பட உள்ளது என்று தெரிவித்தார்.
துணை நிலை ஆளுநர் மனோஜ் சின்ஹா பேசுகையில், கேலோ இந்தியா குளிர்கால விளையாட்டுப் போட்டிகளுக்காக நாடே ஒன்றுபட்டுள்ளது. இந்த விளையாட்டுப் போட்டிகளின் போது, காஷ்மீர் பள்ளத்தாக்கின் இயற்கை அழகு, விருந்தோம்பல் ஆகியவற்றை ஒட்டுமொத்த நாடும் ஏற்றுக்கொள்வதற்கான வாய்ப்பு ஏற்படுகிறது என்று தெரிவித்தார்.
குளிர்காலக் கூட்டத் தொடரில், 29 மாநிலங்கள் / யூனியன் பிரதேசங்களிலிருந்து 1,500 விளையாட்டு வீரர்கள் 11 வகையான போட்டிகளில் பங்கேற்க உள்ளனர்.
எஃகுத்துறை அமைச்சகம்
முன்னெப்போதும் இல்லாத வகையில் நவம்பர் வரை என்எம்டிசியின் மிகச்சிறந்த செயல்பாடு
மத்திய எஃகு அமைச்சகத்தின் கீழ் உள்ள பொதுத்துறை நிறுவனமான தேசிய கனிமப்பொருள் மேம்பாட்டுக் கழகம்  உருவாக்கப்பட்ட பின் எந்த நவம்பர் மாதத்திலும் இல்லாத மிக உயர்ந்த அளவாக 2021 நவம்பரில் இரும்புத் தாது உற்பத்தி 3.34 மில்லியன் டன் என்ற சாதனையைப் படைத்துள்ளது. விற்பனை 2.88 மில்லியன் டன்னாக உள்ளது.
நிதியாண்டு 22-ன் நவம்பர் வரையிலான முதல் 8 மாதங்களில் ஒட்டுமொத்த உற்பத்தி மற்றும் விற்பனை முறையே 24.37 மில்லியன் டன், 24.96 மில்லியன் டன்னாக இருந்தது. இது எந்த ஆண்டிலும் நவம்பர் வரையிலான செயல்பாட்டில் மிகவும் சிறந்ததாகும். கடந்த ஆண்டு இதே காலத்தை விட இந்த நிறுவனம் உற்பத்தியில் 36%, விற்பனையில் 33% வளர்ச்சி கண்டுள்ளது.
இந்த வளர்ச்சி மிகவும் ஊக்கமளிப்பதாக உள்ளது என்று குறிப்பிட்டுள்ள என்எம்டிசியின் தலைவர் மற்றும் மேலாண்மை இயக்குனர் திரு. சுமித் தேவ் என்எம்டிசி குழுவினருக்குப் பாராட்டு தெரிவித்தார்.